สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 10 พ.ย. 60
10 พ.ย. 2560

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (9 พ.ย.) เนื่องจากความวิตกกังวลเกี่ยวกับความล่าช้าในการบังคับใช้กฎหมายปฏิรูปภาษีของสหรัฐ หลังจากมีรายงานข่าวว่า สมาชิกพรรครีพับลิกันในวุฒิสภาได้เสนอให้มีการชะลอการปรับลดภาษีเงินได้นิติบุคคลออกไปอีก 1 ปี จนถึงปี 2562 อย่างไรก็ตาม แรงกดดันในตลาดได้บรรเทาลงในระดับหนึ่ง หลังจากคณะกรรมาธิการพิจารณาวิธีการจัดหารายได้ของสภาผู้แทนราษฎร (House Ways and Means Committee) มีมติผ่านร่างกฎหมายปฏิรูปภาษีของพรรครีพับลิกันเมื่อวานนี้ตามเวลาสหรัฐ และจะส่งร่างกฎหมายดังกล่าวให้กับสภาผู้แทนราษฎรเต็มคณะ เพื่อทำการพิจารณาในสัปดาห์หน้า
ดัชนีเฉลี่ยอุตสาหกรรมดาวโจนส์ปิดที่ 23,461.94 จุด ลดลง 101.42 จุด หรือ -0.43% ดัชนี S&amp;P500 ปิดที่ 2,584.62 จุด ลดลง 9.76 จุด หรือ -0.38% และดัชนี Nasdaq ปิดที่ 6,750.05 จุด ลดลง 39.07 จุด หรือ -0.58%
 
ตลาดหุ้นยุโรปปิดร่วงลงเมื่อคืนนี้ (9 พ.ย. ) เนื่องจากความวิตกกังวลเกี่ยวกับผลประกอบการของบริษัทจดทะเบียนรายใหญ่ ซึ่งรวมถึงบริษัทเบอร์เบอร์รี นอกจากนี้ การร่วงลงของตลาดหุ้นนิวยอร์กยังส่งผลให้บรรยากาศการซื้อขายในตลาดหุ้นยุโรปซบเซาลงด้วย
ดัชนี Stoxx Europe 600 ร่วงลง 1.1% ปิดที่ 390.07 จุด ซึ่งเป็นการร่วงลงหนักสุดนับตั้งแต่วันที่ 29 มิ.ย.ปีนี้
ดัชนี DAX ตลาดหุ้นเยอรมันปิดที่ 13,182.56 จุด ร่วงลง 199.86 จุด หรือ -1.49% ดัชนี FTSE 100 ตลาดหุ้นลอนดอนปิดที่ 7,484.10 จุด ลดลง 45.62 จุด หรือ -0.61% และดัชนี CAC-40 ตลาดหุ้นฝรั่งเศสปิดที่ 5,407.75 จุด ลดลง 63.68 จุด หรือ -1.16%
 
ตลาดหุ้นลอนดอนปิดในแดนลบเมื่อคืนนี้ (9 พ.ย.) จากแรงฉุดของหุ้นจดทะเบียนรายใหญ่อย่างเบอร์เบอร์รี กรุ๊ป ซึ่งร่วงลงหนักที่สุดในรอบ 5 ปี หลังจากบริษัทเปิดเผยผลประกอบการที่น่าผิดหวัง
ดัชนี FTSE 100 ลดลง 45.62 จุด หรือ -0.61% ปิดที่ 7,484.10 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (9 พ.ย.) เนื่องจากสถานการณ์ตึงเครียดในตะวันออกกลางได้ส่งผลให้นักลงทุนเข้าซื้อสัญญาน้ำมันเพื่อเก็งกำไร โดยรายงานระบุว่า ซาอุดิอาระเบียกล่าวหาเลบานอนว่าต้องการประกาศสงครามต่อซาอุดิอาระเบีย หลังเกิดเหตุการณ์รุกรานของกลุ่มฮิสบอลลาห์ในเลบานอน ซึ่งได้รับการหนุนหลังจากอิหร่าน
สัญญาน้ำมันดิบ WTI ส่งมอบเดือนธ.ค.เพิ่มขึ้น 36 เซนต์ หรือ 0.6% ปิดที่ 57.17 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. เพิ่มขึ้น 44 เซนต์ หรือ 0.7% ปิดที่ 63.93 ดอลลาร์/บาร์เรล
 
สัญญาทองคำตลาดนิวยอร์กปิดบวกคืนนี้ (9 พ.ย.) โดยได้ปัจจัยหนุนจากการอ่อนค่าของสกุลเงินดอลลาร์ นอกจากนี้ การร่วงลงของตลาดหุ้นนิวยอร์ก และความไม่แน่นอนเกี่ยวกับการบังคับใช้กฎหมายปฏิรูปภาษีของสหรัฐ ยังส่งผลให้นักลงทุนหันเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 3.80 ดอลลาร์ หรือ 0.3% ปิดที่ระดับ 1,287.50 ดอลลาร์/ออนซ์
สัญญาโลหะเงินส่งมอบเดือนเดือนธ.ค. ลดลง 16.3 เซนต์ หรือ 0.95% ปิดที่ 16.975 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 2.7 ดอลลาร์ หรือ 0.29% ปิดที่ 940.60 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 11.40 ดอลลาร์ หรือ 1.1% ปิดที่ 1004.40 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (9 พ.ย.) เนื่องจากนักลงทุนมีความวิตกกังวลเกี่ยวกับความไม่แน่นอนในการผลักดันกฎหมายปฏิรูปภาษีของประธานาธิบดีโดนัลด์ ทรัมป์ของสหรัฐ หลังจากวุฒิสภาสหรัฐได้เปิดเผยรายละเอียดของแผนปฏิรูปภาษี ซึ่งมีเนื้อหาแตกต่างจากฉบับที่ผ่านโดยคณะกรรมาธิการพิจารณาวิธีการจัดหารายได้ของสภาผู้แทนราษฎร (House Ways and Means Committee) ส่งผลให้เกิดความกังวลว่า วุฒิสภาและสภาผู้แทนราษฎรสหรัฐ จะสามารถประสานความแตกต่างในเนื้อหาเหล่านี้ ให้ลงตัวได้หรือไม่
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1644 ดอลลาร์ จากระดับ 1.1592 ดอลลาร์ ในขณะที่ปอนด์แข็งค่าขึ้นแตะ 1.3151 ดอลลาร์ จากระดับ 1.3107 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7681 ดอลลาร์ จากระดับ 0.7677 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.26 เยน จากระดับ 113.78 เยน และอ่อนค่าลงเมื่อเทียบกับฟรังก์สวิส ที่ระดับ 0.9939 ฟรังก์สวิส จากระดับ 1.0004 ฟรังก์สวิส